La lletrada de la Comissió relaciona les reclamacions que han tingut entrada des del darrer Ple de la setmana passada que va tenir lloc el dijous dia 20 d'abril de 2017 i es valora l'anàlisi del compliment dels requisits d'admissibilitat provisional de les noves reclamacions que s'han interposat davant la Comissió.
Es valora el compliment dels requisits per a la tramitació de les Reclamacions 166/2017, 167/2017, 168/2017, 1692017, 170/2017, 171/2017, 173/2017, 174/2017, 175/2017 i 176/2017.
El senyor Oriol Mir, ponent de la Reclamació 56/2017, comenta que l'Ajuntament de Lleida ha informat que farà arribar a la Comissió el seu posicionament sobre les al·legacions presentades pel grup municipal reclamant.
Aprovació de les actes de les sessions anteriors
La presidenta, la senyora Elisabet Samarra, obre la sessió, pregunta si tots els membres han pogut consultar l'acta pendent d'aprovació que és la corresponent a la sessió del Ple del dia 5 d'abril i si tenen consideracions a formular en relació amb el text.
Proposta de resolució d'estimació de la Reclamació 33/2017
La senyora Teresa Perelló, ponent de la Proposta de resolució, exposa el cas i els elements més destacats de la tramitació d'aquesta reclamació, on la persona reclamant va sol·licitar acollir-se al procediment de mediació.
La ponent destaca que l'Ajuntament de Deltebre ha col·laborat molt positivament per l'assoliment de l'acord de mediació.
Es formulen per part de la senyora Elisabet Samarra algunes esmenes formals al text de la Proposta que s'incorporaran en el text final de la resolució.
Proposta de resolució d'inadmissió de la Reclamació 41/2017
El senyor Manuel Ibarz, ponent de la Proposta de resolució, comenta els principals elements de la Proposta d'inadmissió de la reclamació que ha elaborat i es debaten les observacions formulades per la presidenta, el vicepresident, el senyor Oriol Mir, i pel senyor Josep Mir, membre de la Comissió, que s'incorporaran en el text final de la resolució.
La senyora Teresa Perelló excusa la seva absència per assistir a la sessió de mediació convocada a les 11.00 hores a la seu de la GAIP en relació amb el procediment de la Reclamació 48/2017.
Proposta de resolució d'estimació de les Reclamacions 54/2017, 69/2017, 73/2017 i 74/2017 (acumulades)
La ponent de la Proposta de resolució, la presidenta, exposa els elements més destacats de les reclamacions que s'acumulen i comenta les conclusions de l'informe de l'Autoritat Catalana de Protecció de Dades en relació amb la Reclamació 73/2017, que es va rebre ahir.
La presidenta comenta que la Reclamació 68/2017, presentada pel mateix regidor també contra l'Ajuntament de Rialp, s'ha d'inadmetre atès que la sol·licitud d'informació en què es fonamenta ja va ser objecte de reclamació, concretament de la 54/2017 i que elaborarà una proposta de resolució per ser debatuda en el ple de la setmana següent.
Proposta de resolució d'inadmissió de la Reclamació 65/2017
El senyor Josep Mir, ponent de la Proposta de resolució, exposa els elements més destacats d'aquesta reclamació que inicialment es va tramitar mitjançant procediment de mediació amb la coordinació de la senyora Teresa Perelló.
La sessió de mediació no ha estat convocada atès que s'ha acreditat que aquesta reclamació va ser presentada quan ja havia transcorregut amb escreix el termini d'un mes per presentar la reclamació a la Comissió.
Es debaten les causes d'inadmissibilitat de la reclamació i es formulen observacions per part del vicepresident sobre elements concrets de la Proposta de resolució.
El ponent de la Proposta de resolució tindrà en compte les consideracions formulades per a l'elaboració del text final de la resolució.
Proposta de resolució d'estimació de la Reclamació 72/2017
S'analitza per part del ponent de la Proposta de resolució, el senyor Oriol Mir, el supòsit i la fonamentació jurídica de la Proposta de resolució elaborada.
Proposta de resolució d'estimació de la Reclamació 98/2017
El senyor Josep Mir, ponent de la Proposta de resolució, exposa els elements més destacats de la tramitació d'aquest procediment de reclamació.
Es debaten les consideracions de la presidenta i el senyor Oriol Mir formula una esmena a la Proposta de resolució que serà incorporada pel ponent en el text final de la resolució.
Proposta de resolució de finalització de la Reclamació 109/2017 per pèrdua d'objecte
S'analitza pel ponent de la Proposta de resolució, el senyor Oriol Mir, aquesta Proposta de resolució de finalització de la Reclamació per lliurament extemporani de la informació.
Proposta de resolució de finalització de les Reclamacions 112/2017 i 113/2017 (acumulades) per pèrdua d'objecte
El ponent de la resolució, el senyor Oriol Mir, exposa els elements més destacats de la tramitació d'aquestes reclamacions que es resolen de forma acumulada.
La senyora Elisabet Samarra formula unes esmenes formals que seran incorporades pel ponent en el text final de la resolució.
La presidenta de la Comissió, la senyora Elisabet Samarra, exposa a la resta de membres del Ple la Memòria d'activitats de la Comissió corresponent a l'any 2016, per a la seva aprovació.
Recorda que com es va proposar en el Ple de la setmana passada, es farà arribar el text de la Memòria aprovada als diputats del Parlament de Catalunya i una carta informativa a tots els Ajuntaments i altres ens locals de Catalunya per informar-los de la seva aprovació i divulgació mitjançant la pàgina web de la GAIP.
Es comenta que s'ha demanat un pressupost i que es farà una doble edició de la Memòria amb una tirada en paper i una versió electrònica.
El senyor Oriol Mir, vicepresident de la Comissió, proposa un seguit d'esmenes que són debatudes pels membres del Ple.
Aquestes seran tingudes en compte i s'incorporaran en el text final de la Memòria.
Es comenta que cal verificar que les resolucions incloses a la Memòria doctrinal estiguin publicades a l'apartat de resolucions destacades del web de la Comissió.
La presidenta de la Comissió informa que demà es sotmet a votació de la Ponència el text de la Proposta del Reglament de la Comissió i que posteriorment serà sotmès a debat per la Comissió parlamentària competent i aprovació per consens, si és el cas.
El senyor Josep Mir comenta que s'han incorporat les esmenes proposades per la Comissió al text del Projecte de Codi ètic i de conducta de l'Ajuntament de Barcelona.